Erstatt oljefyren med solceller, og få inntil 20.000 kroner i statlig støtte

Rett etter nyttår innføres en ny støtteordning for private husholdninger. Den gir inntil 20.000 kroner i støtte hvis du kaster ut oljefyren, graver opp tanken og erstatter den med f.eks. solceller eller vindkraft.

Investerer du i solceller på hustaket, kan du neste år få statlige støtte. Rolf Øhman

19. desember 2014

januar innføres nemlig en ny rettighetsbasert tilskuddsordning for boligeiere: Enovatilskuddet.

Ordningen innebærer at alle vil ha rett til å få tilbake penger hvis man kan dokumentere utgifter til en rekke godkjente enøkinvesteringer i egen bolig.

Tidligere ordning har vært utformet slik at man måtte søke om støtte før prosjektet ble gjennomført. Nå endres ordningen og utvides til å omfatte nye tiltak.

Så: Går du med planer om å starte strømproduksjon til egen bolig ved hjelp av solceller eller vindkraft, bør du vente med å betale regningen til etter nyttårsaften. Da vil du automatisk kunne få støtte til en lang rekke tiltak.

For å komme med i ordningen må fakturaen være datert 2015.

Støtte til både energirådgivning og solfanger

Etter nyttår kan du få støtte til:

Egen strømproduksjon med fornybare kilder som sol og vind.

Fjerning av oljefyr og tank og fjerning av oljekamin og oljetank.

Varmestyringssystem.

Varmegjenvinning av gråvann

Varmepumpe. Ordningen gjelder varmepumpe luft-vann, varmepumpe væske-vann og såkalt avtrekksvarmepumpe. Vanlig luft-luft-varmepumpe gis ikke støtte.

Solfangeranlegg.

Energirådgivning.



Se mer detaljert oversikt over støttebeløp og regelverk for hvert enkelt tiltak her. Biokjel (oppvarming av biobrensel som for eksempel pellets eller ved ) og bioovn med vannkappe.

Støtte til flere tiltak mulig

Mange kan få støtte til flere tiltak samtidig, men ikke til samme tiltak i samme bolig flere ganger.

I praksis betyr det at man f.eks. kan få 5000-7500 kroner i støtte til en energirådgiver, ytterligere inntil 10.000 kroner for å fjerne oljefyr eller oljekamin og tank og i tillegg ytterligere 10.000 kroner for å innstallere solceller — eller mellom 10.000-20.000 kroner for å innstallere en luft-til-vann-varmepumpe.

250 millioner kroner utbetales totalt

Ordningen er ligger i neste års statsbudsjett og er nylig vedtatt i Stortinget. Den forvaltes av Enova, og det er satt av tilsammen 250 millioner kroner i året.

— Denne ordningen vil gjøre det lettere for boligeiere å ta miljøvennlige valg. Det blir mer lønnsomt for folk å gjennomføre tiltak som reduserer energibruken og som reduserer klimagassutslipp. Ordningen blir enkel og lite byråkratisk å forholde seg til, sier olje- og energiminister Tord Lien i en pressemelding.

Fra 5. januar kan man gå inn gå inn i Enovas nye boligportal på www.enova.no, velge tiltak og se hvor mye man kan få i støtte. Boligeiere kan sende inn dokumentasjon på utgiftene i boligportalen. Enova vil utbetale støtte raskt i etterkant.

Vi videreutvikler våre artikler.

Hjelp oss å forbedre, gi din tilbakemelding. Gi tilbakemelding